ዋልያው በጅቡቲ ተፈትኖ ወደ ቀጣዩ ዙር አልፏል
የ2020 የቻን የአፍሪካ ዋንጫ ቅድመ ማጣሪያ የመልስ ጨዋታውን ከጅቡቲ አቻው ጋር በዝግ ስታዲየም የተጫወተው የኢትዮጵያ ብሔራዊ ቡድን በደካማ እንቅስቃሴው ተፈትኖ 4ለ3 በማሸነፍ ወደ መጨረሻው ማጣሪያ አልፏል። የድሬዳዋ ስታዲየም የዕድሳት ማሻሻያ እየተደረገበት በመሆኑ የጨዋታው ኮሚሽነር ሜዳው ለጨዋታ ብቁ አለመሆኑን ለካፍ ሪፖርት ማቅረባቸው ይታወቃል፡፡ በመሆኑም ሪፖርቱ ተቀባይነት አግኝቶ ጨዋታው በዝግ እንዲካሄድ በመወሰኑ ያለ ተመልካች ተካሂዷል። አሰልጣኝ አብርሃም መብራቱ ከመጀ መሪያው የጅቡቲ ጨዋታ አስቻለው ታመነን በጉዳት፣ ሙሉዓለም መስፍንና ፍቃዱ ዓለሙን በማሳረፍ ደስታ ደሙ፣ ሱራፌል ዳኛቸውና ሙጂብ ቃሲምን በመቀየር ወደ ሜዳ ገብተዋል። የመጀመሪያዎቹ 10 ደቂቃዎች ጨዋታው ለመገናኛ ብዙኃን ዝግ የነበረ መሆኑን ያስታወሰው የሶከር ኢትዮጵያ ዘገባ ይሁንና ከደቂቃዎች በኋላ ለመገናኛ ብዙኃን ጨዋታውን እንዲከታተሉ መደረጉን አስነብቧል፡፡ የዕለቱ ሶማሊያዊ ዳኛ በጨዋታው የኃይል አጨዋወት የፈቀዱ በሚመስል መልኩ ጨዋታው ኃይል ወደ ተቀላቀለበት እንቅስቃሴ አምርቶ የተለያዩ ግልፅ ጥፋቶችን በዝምታ ማለፋቸው የጨዋታውን እንቅስቃሴ እንደረበሸው የሶከር ኢትዮጵያ ዘገባ አስነብቧል፡፡ በጨዋታው የኢትዮጵያ ብሔራዊ ቡድን ይዞት የገባው አቀራረብ አጥቅቶ ለመጫወት ቢመስልም ሜዳ ላይ የነበረው እንቅስቃሴ ግን የተለየና በረጃጅም ኳስ ወደ ፊት ለመድረስ ምርጫው ያደረገ እና መቀናጀት የጎደለው ሆኖም ታይቷል፡፡ ይሁንና አማኑኤል ገብረሚካኤል በ26ኛው
ደቂቃ ለኢትዮጵያ የመጀመሪያውን ጎል ማስቆጠሩን ተከትሎ የተረጋጉ የሚመስሉት ዋልያዎቹ ኳሱን ተቆጣጥረው ለመጫወት ጥረት አድርገዋል፤ ይሁንና 40ኛው ደቂቃ ላይ የሱፍ ኦማር በድንቅ አጨራረስ ጅቡቲዎችን አቻ ማድረግ ችሏል። ነገር ግን ከሶስት ደቂቃ በኋላ ሰያሬድ ባዬ በግንባሩ በመግጨት ያስቆጠራቸዉ ግብ ኢትዮጵያን ወደ መሪነት መልሳለች፡፡ በሁለተኛው አጋማሽ ከመጀመሩ ከሶስት ደቂቃዎች በኋላም አዲስ ግደይ የኢትዮጵያን የግብ ብዛት ወደ ሶስት ከፍ ያደረገች ግብ ከመረብ አዋህዷል፡፡ይህች ጎል አዲስ ግደይ በኢትዮጵያ ብሔራዊ ቡድን ከተመረጠበት ጊዜ አንስቶ ያስቆጠራት የመጀመሪያው ጎል ሆና ተመዝግባለታለች፡፡ የኢትዮጵያ ብሔራዊ ቡድን ከእረፍት መልስ ወድያውኑ ጎል በማስቆጠሩ በተሻለ መንቀሳቀስ ይችላል ቢባልም፤ ይባስኑ ተዳክሞ ታይቷል። ጎል ቢቆጠርባቸውም ወደ ጨዋታው ለመመለስ ጥረት ማድረግ የቀጠሉት ጅቡቲዎች ከዋልያዎቹ ተከላካዮች ትኩረት ማጣት ተከትሎ 52ኛው ደቂቃ በፉአድ መሐመድ አማካኝነት ሁለተኛውን ጎል አስቆጥረዋል። ኳሱን ይዘው ተረጋግተው ከመጫወት ይልቅ ጫና ውስጥ የገቡት ዋልያዎቹ በተደጋጋሚ በሚሰሩት ጥፋት አራት የማስጠንቀቂያ ካርድ ለመመልከት ተገደዋል። የመጫወት ፍላጎታቸው ከፍተኛ የነበረው ጅቡቲዎች በአንጻሩ ብዙም ሳይቆዩ በ58ኛው
ደቂቃ በማህዲን ማሀቤ አማካኝነት ባስቆጠሩት ሦስተኛ ጎል ሦስት አቻ መሆን ችለዋል። ወድያውኑ ጅቡቲዎች ዋልያዎችን መምራት የሚያስችላቸውን ነፃ የጎል አጋጣሚ አግኝተው የነበረ ቢሆንም በማይታመን ሁኔታ ማህዲን ሳይጠቀም ቀርቷል። አሰልጣኝ አብርሃም መብራቱ፣ የተጫዋች ቅያሪ በማድረግ ጨዋታውን ለመቆጣጠር ቢያስቡም፤ በቀረው ደቂቃ ምንም የተሻለ ነገር መመልከት አልተቻለም። ይሁንና በመጨረሻም የጅቡቲዎችም ወደ ፊት በመሄድ የሚያደርጉት እንቅስቃሴ እየቀዘቀዘ ሲመጣ በአንፃሩ ዋልያዎቹ በተቆራረጠ ኳስና መድረሻ በሌላቸው ረጃጅም ኳስ ውጤቱን አስጠብቀው ለመውጣት ተጫውተዋል፡፡ ይሁንና በ88ኛው
ደቂቃ ተቀይሮ የገባው ወጣቱ ተስፈኛ አጥቂ መስፍን ታፈሰ አራተኛ ጎል አስቆጥሮ ኢትዮጵያ ወደ ቀጣዩ ዙር የማለፍ ተስፋን ወደ እርግጠኝነት ቀይሯል። መስፍን ያስቆጠራት ጎል በዋናው ብሔራዊ ቡድን በተጫወተበት የመጀመሪያ ጨዋታው የመጀመሪያው ጎሉ መሆን ችላለች። ሁለቱ ቡድኖች የመጀመሪያ ጨዋታቸውን ጁቡቲ ላይ ባሳለፍነው ሳምንት አከናውነው ኢትዮጵያ በአስቻለው ታመነ ከእረፍት መልስ በተገኘች የፍፁም ቅጣት ምት ጎል 1ለ0 በማሸነፍ መጠናቀቁ የሚታወስ ሲሆን፣ ዋሊያው በሜዳው ተፈትኖም ቢሆን
ያስመዘገበው ድልም በድምሩ 5ለ3 በማሸነፍ ወደ
ቀጣዩ ዙር እንዲልፍ አስችሎታል፡፡፡ ከጨዋታው በኋላ የዋልያዎቹ አሰልጣኝ ኢንስትራክተር አብርሃም መብራቱ፣ ‹‹ጥሩ ያልተጫወትነው በተጫዋቾቻችን ትኩረት ማጣት በተፈጠረ ችግር ነው፤ ሆኖም ግን ጨዋታውን አሸንፈን ወደ ቀጣዩ ማጣሪያ ጨዋታ ማለፋችን አንድ ጥንካሬ ነው፡፡ ማሸነፍ ውስጥ የተፈጠሩ ስህተቶች ግን አሉ። በቀጣይ ጥሩ ዝግጅት አድርገን ወደ ቻን 2020 የምንገባበትን ዕድል እንፈጥራለን፡ ፡›› ሲሉ
አስተያየታቸውን መስጠታቸውን የሶከር ኢትዮጵያ ዘገባ አመልክቷል፡፡ የጅቡቲው ዡልያን ሜት በበኩላቸው፤ ‹‹‹እስከ ጨዋታው መጨረሻ ድረስ ውጤት ይዞ ለመውጣት ከፍተኛ ትግል አድርገናል፤ ተጋጣሚያችን በየቦታው ጥሩ ተጫዋቾችን የያዘ ቡድን ነው። በቴክኒክ ደረጃም ጥሩ ናቸው። ግን ታክቲኩ ላይ እምብዛም አልነበሩም፡፡ በተለይ የመጀመሪያው ጎል ከተቆጠረባቸው በኋላ በራስ መተማመናቸው ወርዶ ነበር፡፡ ይህን ለመጠቀም የሚቻለንን ሞክረናል፡፡›› ሆኖም አልተሳካም፡፡ ›› ብለዋል፡፡ ኢትዮጵያ የቻን ተሳታፊነቷን ለማረጋገጥ በቀጣይ ከሩዋንዳ ጋር የምትጫወት ይሆናል፡፡ የአፍሪካ ሀገራት ዋንጫ (ቻን) በ2020 ካሜሩን ላይ
ይስተናገዳል፡፡አዲስ ዘመን ሐምሌ 30/2011